Il-Kummissjoni Ewropea llum ikkonfermat l-interess tagħha li tipparteċipa fil-Faċilità COVAX għal aċċess ekwu għall-vaċċini kontra l-COVID-19 bi prezz affordabbli, kullimkien u għal kull min jeħtieġhom. Bħala parti mill-isforz tat-Tim Ewropa, illum il-Kummissjoni qed tħabbar ukoll kontribuzzjoni ta' €400 miljun f'garanziji biex tappoġġa lil COVAX u l-objettivi tagħha fil-kuntest tar-Rispons Globali għall-Coronavirus. Il-President tal-Kummissjoni Ewropea, Ursula von der Leyen, qalet: “L-uniku mod li ngħelbu pandemija dinjija hu billi nikkollaboraw f'livell dinji. Fi ħdan ir-Rispons Globali għall-Coronavirus u l-kampanja Għan Globali: Ningħaqdu, rajna d-dinja tingħaqad u taħdem b'għan waħdieni. S'issa twegħdu kważi €16-il biljun, u l-aqwa riċerkaturi u organizzazzjonijiet qegħdin flimkien jagħmlu sforz biex iwasslu vaċċini, testijiet u trattamenti li jkunu ta' benefiċċju komuni universali. Illum il-Kummissjoni qiegħda tħabbar kontribuzzjoni ta' €400 miljun lil COVAX biex naħdmu flimkien fix-xiri ta' vaċċini futuri għall-benefiċċju ta' pajjiżi b'introjtu baxx jew medju. Jiena kunfidenti li dan se jqarribna iżjed lejn l-għan tagħna: li flimkien jirnexxilna negħlbu dan il-virus.” Stella Kyriakides, il-Kummissarju għas-Saħħa u s-Sikurezza Alimentari, stqarret: “Il-coronavirus nistgħu nirbħulu biss jekk naħdmu flimkien globalment u b'solidarjetà. Neħtieġu approċċ internazzjonali inklużiv, u kif qed nuru llum, it-Tim Ewropa, magħmul mill-Kummissjoni Ewropea u l-Istati Membri tal-UE, huwa impenjat li jiżgura s-suċċess tal-Faċilità COVAX u li jiffaċilita l-aċċess għal vaċċin b'mod ekwu għal kull persuna madwar id-dinja.” Jutta Urpilainen, il-Kummissarju għas-Sħubijiet Internazzjonali, qalet: “Din il-pandemija nistgħu nwaqqfuha u niżguraw irkupru sostenibbli biss jekk niżguraw aċċess ekwu għal vaċċin kontra l-COVID-19 madwar id-dinja. Għaldaqstant hu kruċjali li naħdmu mal-pajjiżi sħab tagħna biex jirnexxilna nqumu fuq saqajna aktar sodi u b'saħħitna.” Il-Faċilità COVAX, immexxija b'mod konġunt minn Gavi, l-Alleanza għall-Vaċċini, il-Koalizzjoni għall-Innovazzjonijiet fit-Tħejjija għall-Epidemiji (CEPI) u d-WHO, għandha l-għan li tħaffef l-iżvilupp u l-manifattura ta' vaċċini kontra l-COVID-19 u li tiżgura aċċess ġust u ekwu għal kull pajjiż fid-dinja. Bħala parti minn impenn konġunt tal-UE (il-Kummissjoni, l-Istati Membri u l-istituzzjonijiet finanzjarji Ewropej, b'mod speċjali l-BEI) biex nimmobilizzaw ir-riżorsi għar-Rispons Globali għall-Coronavirus, il-Kummissjoni biħsiebha timmobilizza sa €400 miljun f'garanziji biex tappoġġa lil COVAX u lill-objettivi sottostanti tagħha bħala parti minn sforz tat-Tim Ewropa. It-termini u l-kundizzjonijiet dettaljati għall-parteċipazzjoni u l-kontribuzzjoni tal-UE se jitfasslu fil-jiem u l-ġimgħat li ġejjin. It-Tim Ewropa huwa lest li jibda jħaddem l-għarfien espert u r-riżorsi tiegħu f'COVAX biex iħaffef u jżid l-iżvilupp u l-manifattura ta' forniment glovali ta' vaċċini għaċ-ċittadini madwar id-dinja f'pajjiżi foqra u għonja. Il-parteċipazzjoni tal-UE fil-Faċilità COVAX se tikkumplimenta n-negozjati tal-UE li għaddejjin bħalissa ma' kumpaniji tal-vaċċini bil-għan li jżidu l-kapaċità tal-manifattura tal-produtturi tal-vaċċini, u b'hekk tikkontribwixxi għall-isforzi dinjin. Kuntest: Il-Kummissjoni Ewropea hi impenjata li tiżgura li kull persuna li teħtieġ vaċċin, jingħatalha, tkun fejn tkun fid-dinja, anki jekk ma tkunx f'pajjiżha. Ħadd mhu sikur jekk mhux sikur kulħadd. Din hi r-raġuni għalfejn mal-ewwel wieġbet għas-sejħa tad-WHO li ssir azzjoni, u mill-4 ta' Mejju sal-lum ġabret kważi €16-il biljun permezz tar-Rispons Globali għall-Coronavirus, l-azzjoni dinjija għal aċċess universali għal testijiet, trattamenti u vaċċini kontra l-coronavirus u għall-irkupru dinji. Bħala stadju importanti tar-Rispons Globali għall-Coronavirus, l-azzjoni globali għall-aċċess universali għall-vaċċini, għat-trattament u għall-ittestjar, il-kampanja L-Għan Globali: Ningħaqdu għall-ġejjieni tagħna tnediet mill-NGO Global Citizen fit-28 ta' Mejju fil-patrunaġġ tal-President Ursula von der Leyen. Fl-4 ta' Mejju, il-Kummissjoni pproponiet ukoll qafas ta' kooperazzjoni biex jiġu allinjati l-isforzi dinjin u jitħaffef il-progress fl-iżvilupp ta' vaċċini, terapiji u dijanjostika u t-tisħiħ tas-sistemi tas-saħħa: l-Aċċeleratur (ACT) tal-Aċċess għall-Għodod kontra l-COVID-19. Fil-qalba tiegħu hemm tliet sħubiji, ibbażati fuq it-tliet prijoritajiet tar-Rispons Globali għall-Coronavirus. Dawn jgħaqqdu l-industrija, ir-riċerka, il-fondazzjonijiet, ir-regolaturi u l-organizzazzjonijiet internazzjonali ħalli jaħdmu flimkien fuq il-passi kollha meħtieġa biex jipprovdu għodod u soluzzjonijiet ġodda, mir-riċerka sal-manifattura u l-użu. Il-COVAX hu l-pilastru tal-vaċċini tal-Aċċeleratur ACT, kollaborazzjoni dinjija biex jitħaffu l-iżvilupp, il-produzzjoni, u l-aċċess ekwu għall-pajjiżi kollha madwar id-dinja għal testijiet, trattamenti u vaċċini kontra l-COVID-19. Kopreseduta minn Gavi, il-Koalizzjoni għall-Innovazzjonijiet fit-Tħejjija għall-Epidemiji (CEPI) u d-WHO, COVAX tnediet fi tmiem April 2020 waqt avveniment ospitat b'mod konġunt mid-Direttur Ġenerali tal-Organizzazzjoni Dinjija tas-Saħħa, mill-President ta' Franza, mill-President tal-Kummissjoni Ewropea, u mill-Fondazzjoni Bill u Melinda Gates. Minn dak iż-żmien 'l hawn, l-UE involviet ruħha b'mod attiv ma' Gavi, ma' CEPI u ma' pajjiżi parteċipanti oħra biex jinħolqu l-għodod ta' governanza u l-istrumenti finanzjarji tal-Faċilità COVAX. It-termini finali tal-parteċipazzjoni tal-UE wara l-espressjoni ta' interess tal-lum għad iridu jiġu definiti. Il-Faċilità COVAX għandha l-għan li tixtri 2 biljun doża sa tmiem l-2021, billi tinnegozja ma' portafoll diversifikat ta' fornituri tal-vaċċini li jkopri teknoloġiji xjentifiċi, ħinijiet tat-twassil u prezzijiet differenti. Il-Faċilità COVAX hi mekkaniżmu ta' assigurazzjoni li se jnaqqas ir-riskju kemm għall-manifatturi li jaħsbuha darbtejn qabel jinvestu mingħajr domanda assigurata, u anki għall-pajjiżi li jkunu preokkupati li ma jkollhomx aċċess sigur għal vaċċin vijabbli. Għal iktar tagħrif: Ir-Rispons Globali għall-Coronavirus Ir-Rispons tal-UE għall-Coronavirus L-Istrateġija tal-UE għall-Vaċċini